Ramaphosa bly tuis om op ‘plaaslike kwessies’ te fokusPres. Cyril Ramaphosa. (Foto: Siya Duda) Pres. Cyril Ramaphosa gaan nié aanstaande week die vier dae lange vergadering van die Wêreld- Ekonomiese Forum in Davos, Switserland, bywoon nie. Hy woon ook nie die beleggingsberaad tussen die Verenigde Koninkryk en Afrika Maandag in Londen by nie. “Die president het die besluit geneem om aandag te gee aan dringende plaaslike prioriteite en voorbereidings te doen vir die regerende party asook die kabinetsmakgotla,” het Khusela Diko, Ramaphosa se woordvoerder, gesê. Sy het gesê Ramaphosa berei hom ook voor vir Suid-Afrika se voorsitterskap van die Afrika-unie by die 33ste Afrika-unie-beraad wat aanstaande maand plaasvind. “ŉ Afvaardiging senior staatsamptenare en verteenwoordigers van burgerlike groepe, gelei deur die minister van finansies, Tito Mboweni, en die minister van internasionale betrekkinge en samewerking, dr. Naledi Pandor, sal Suid-Afrika verteenwoordig. “Die president is vol vertroue dat die land gaan baat by die regering en burgerlike groepe se deelname in Davos en Londen,” het Diko gesê.